Kompla l-ġuri ta’ Pasqualino Cefai miż-Żebbuġ Għawdex, akkużat bl-attentat ta’ qtil ta’ Joseph Portelli ta’ 56 sena,li huwa miż-Żebbuġ ukoll. Il-każ seħħ f’awla tal-Qorti ta’ Għawdex f’Ġunju ta’ sentejn ilu fejn allegatament Cefai ta 14-il daqqa ta’ mus lil Portelli. Wara li t-Tlieta filgħaxija l-Prosekuzzjoni temmet il-provi, l-Erbgħa filgħodu l-ġuri fetaħ bit-teżi tad-difiża mill-Avukati Edward Gatt u Mark Vassallo. Huwa qal li l-akkużat kien taħt aġitazzjoni stantanja u fi stat mitluf. Qal li ħadd ma jagħżel li jiġri hekk iżda xi ħaġa li tiġri. Żied li mhux qed jitlob lill-Qorti biex tillibera lil Cefai iżda qal li l-verità hi li Cefai kkaġuna feriti gravi fuq Portelli fis-saħna tad-demm, fl-isfond tal-kundizzjonijiet li kellu mill-Qorti Ċivili għax il-vittma kien se joqtollu l-familja bil-ġuh bis-sekwestru ta’ żewġ vetturi tiegħu. L-Avukat Gatt qal li l-akkuża li ħareġ l-Avukat Ġenerali tagħti x’tifhem li kien hemm xi ħadd li ntervjena qabel ma’ l-akkużat waqaf iħebb għal Portelli. Tenna li dan mhux minnu, għax ħadd ma waqqaf lil Cefai, dan waqaf minn jeddu mill-aggressjoni. Għalhekk l-intenzjoni ta’ attentat ta’ qtil ma kienx hemm. Dwar il-ferita gravi fuq l-Avukat Kevin Mompalao, l-Avukat Gatt qal li din kienet biss ferita fil-minkeb. Żied li anke t-tabib espert Mario Scerri, lanqas biss ikklasifika l-imsemmija ferita għax ferita’ gravi trid tkun viżibbli u ġġib stmerrija u tkun fl-idejn, fl-għonq u fil-wiċċ. Żied li l-minkeb u dirgħajn ma’ jagħmlux parti ma’ dan kollu u l-ferita’ ta’ Mompalao hija ferita’ ħafifa u mhux waħda gravi. Punt ieħor skont l-Avukat Gatt, din il-ferita’ saret b’mod volontarju, jew kif ingħad fix-xhieda b’mod involontarju. Dwar il-ferita’ ħafifa fuq il-Marixall, qal li dan kien każ involontarju per eċċellenza meta inċidentalment waqgħet fuqu l-iżgambella tal-awla. Pasqualino Cefai qed jiġi akkużat b’ħames kapi ta’ akkuża, fejn minbarra dik ta’ attentat ta’ qtil hemm feriti ta’ natura gravi fuq l-Avukat Kevin Mompalao,  feriti ħfief fuq il-Marixall Michelangelo Bajada, li kellu fil-pusses tiegħu arma mingħajr għan leġittimu u arma mingħajr liċenzja tal-Kummissarju tal-Pulizija. Il-ġuri ta’ Pasqualino Cefai, qed jinstema’ quddiem l-Imħallef Michael Mallia.